《送元伯西归》
宋代·黄庶

饮者为量无大小，要于醉焉而已矣。
乃知一饮一石徒，醉乡欲到无几尔。
我幸俸薄饮不多，酩酊造次有余味。
有时酒伯投客辖，斗筲往往众所鄙。
近得元伯东海滨，饮少好吟性相似。
山青月白得意时，相对觞咏不能已。
直到千古醉者心，名利莫可污其埃。
乘兴弄笔窥造化，混沌窍凿可倒诣。
须臾椽杵成巨轴，更唱迭和若宫徵。
今公官满舍我去，独有姓名碑百里。
踟蹰预恐春风来，青草坐见饮地起。
诗须数寄续百篇，无使尘埃昏纸尾。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。